L’Associació ‘Red española de La Ruta de los Fenicios’ mostra suport a Sagunt per a la candidatura a Patrimoni de la Humanitat
10 de desembre 2018

L’Associació ‘Red española de La Ruta de los Fenicios. Culturas antiguas del Mediterráneo’ ha mostrat el seu suport a Sagunt mitjançant una carta per a la candidatura a Patrimoni de la Humanitat. La carta de suport també inclou la candidatura de Sagunt al Segell de Patrimoni Europeu on s’ha assenyalat que té arguments suficients per aconseguir qualsevol dels dos distintius. 

  

Per Ruta dels Fenicis s’entén la connexió entre les grans rutes nàutiques que, des del segle XII a.C., van ser usades pel poble fenici com a part essencial per a l’intercanvi comercial i cultural al Mediterrani. A través d’estes rutes, els fenicis, grans mariners i comerciants, van donar origen a una gran civilització que en certa manera no és encara molt coneguda. 

A través de la seua expansió pel Mediterrani van generar un intens intercanvi comercial i d’idees, contribuint així a la creació d’una _koiné_, una cultura mediterrània comuna. Però també altres grans civilitzacions mediterrànies van usar estes rutes per a la mateixa finalitat: grecs, romans, etruscos i molts altres. Estes rutes s’han convertit en una part fonamental de la cultura mediterrània. 

  

La iniciativa promou un turisme cultural integrat i responsable que col·labore amb organitzacions públiques i privades, locals, nacionals i internacionals que pretenen descobrir el verdader Mediterrani. Amb esta finalitat, ha sigut creada una xarxa d’operadors turístics que estan desenvolupant productes innovadors basats en un programa de qualitat per al gaudi dels serveis.

  

L’alcalde de Sagunt, Quico Fernández, en relació a la carta de suport ha manifestat que “**és una satisfacció molt gran que la Ruta Europea dels Fenicis, un Itinerari Cultural del Consell d’Europa, done suport a la candidatura de Sagunt a Patrimoni de la Humanitat. Cal valorar que es tracta d’una Ruta que travessa 18 països del Mediterrani en tres continents. Ja hem aconseguit el suport de la Generalitat, el Consell Valencià de Cultura i el Congrés dels Diputats, entre altres institucions importants, a més de l’exdirector de la Unesco Federico Mayor Zaragoza**”. A més, ha volgut afegir-hi que “**el procés que estem duent a terme per a ser candidats a Patrimoni de la Humanitat ens està obrint molts altres camins, per exemple, La Ruta dels Fenicis. Ens hem posat en contacte amb rutes europees que ens han obert les seues portes i que ens permeten entrar en una xarxa a nivell europeu que posiciona Sagunt en el mapa de les cruïlles de caràcter cultural**”.

  

Sagunt continua endavant amb ambdós candidatures i esta carta de suport és un pas més per aconseguir els dos distintius. L’alcalde ha conclòs que “**és un procés llarg però és una aventura apassionant que ens obri les portes a molts altres camins que van enriquint la nostra oferta turística i cultural, que ens estan empentant a recuperar el nostre patrimoni i que evidentment fan que la nostra ciutat siga una ciutat més posicionada en el mapa. Ara el procés continua endavant amb l’elaboració de l’expedient per part de la comissió d’experts de la Universitat de València**”.

 ![](/media/3ztadrwf/74_c_img_3907_01.jpg)  

​

*   [](http://www.facebook.com/sharer.php?u=https://aytosagunto.es/va/actualitat/l-associacio-red-espanola-de-la-ruta-de-los-fenicios-mostra-suport-a-sagunt-per-a-la-candidatura-a-patrimoni-de-la-humanitat/ "Facebook")
*   [](http://twitter.com/share?url=https://aytosagunto.es/va/actualitat/l-associacio-red-espanola-de-la-ruta-de-los-fenicios-mostra-suport-a-sagunt-per-a-la-candidatura-a-patrimoni-de-la-humanitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-red-espanola-de-la-ruta-de-los-fenicios-mostra-suport-a-sagunt-per-a-la-candidatura-a-patrimoni-de-la-humanitat/ "Linked In")
*   [](mailto:?body=https://aytosagunto.es/va/actualitat/l-associacio-red-espanola-de-la-ruta-de-los-fenicios-mostra-suport-a-sagunt-per-a-la-candidatura-a-patrimoni-de-la-humanitat/)